
תקנות מסילות הברזל (תנאי נסיעה ברכבת), התש"ס-2000


היו"ר אברהם פורז:

	אני פותח את הדיון בעניין תקנות מסילות הברזל (תנאי נסיעה ברכבת), התש"ס-2000.

עמוס עוזני:
	
	אני רוצה לפתוח בכמה מילות הסבר כלליות. בעקרון, התקנות האלה אינן מהפיכה. יש בהן התאמה לכל מה שקרה בשנים האחרונות ברכבת עם כניסת האוטומציה, עם שערים אוטומטיים, קרונות אוטומטיים וטיפול שונה בכרטיסים מאשר בעבר. פעם היה אפשר לקנות רק כרטיס אחד, או לחילופין כרטיס הלוך וחזור בלבד. היום יש "חודשי חופשי", אנחנו רוצים להגיע גם ל"שבועי חופשי", יש כרטיס יומי ויש כרטיסיה.

היו"ר אברהם פורז:

	נדמה לי שאתם כבר הפעלתם את זה גם בלי התקנות. התקנות מפגרות אחרי החיים.

עמוס עוזני:
	
	הגשנו את התקנות הללו לפני 3 שנים. זה לקח המון זמן. זה התעכב במשרדים, במשרדי התשתיות והמשפטים.

לאה ורון:
	
	לוועדת הכלכלה התקנות הגיעו ב-19 לדצמבר 1999. 

עמוס עוזני:
	
	הן שכבו במשרד לתשתיות לאומיות לפחות שנתיים והיו מוכנות. לא רצינו גם להיקלע לסיטואציה שמישהו, שאין לו כרטיס והוא לא יכול לצאת כי הסגירה של השערים היא גם ביציאה וגם בכניסה, יטען שכלאו אותו. 

	ההגבלות לגבי מטענים גם הן קיימות כבר בתקנות אחרות. פשוט כללנו הכל ב"אמצעי נסיעה" כדי לבטל חוקי-עזר דרקוניים שהיו.

היו"ר אברהם פורז:

	האם לא היה צריך לעשות תיקון בחוק שיאפשר למנהל הרכבת לעשות איזה כללים בלי אישור שרים? למה אתם צריכים בכל דבר כזה להגיע בכלל לשרים?

עמוס עוזני:
	
	זה נכון, את זה גם ביקשנו בזמנו, אבל אמרו לנו שהרכבת תעבור להיות חברה ואז ישנו את החוק ויגישו הצעת חוק גדולה יותר שתשנה את מבנה הרכבת.

היו"ר אברהם פורז:

	מי היועץ המשפטי שלך ברכבת?


עמוס עוזני:
	
	עו"ד בלטר גוט-אלוני הוא היועץ המשפטי שלנו.

היו"ר אברהם פורז:

	למה שלא תכינו לי, לפי בקשתי, הצעת חוק שתיתן סמכות לכל הדברים האלה בידי מנהל הרכבת? למה צריך את שר התחבורה בשביל להגיד שצריך להפעיל את השער הזה או השער האחר? אלה כל מיני הוראות תפעוליות שאפילו לא צריך עבורן חתימת שר. עוד ייאמרו בתקנות שנהג הקטר צריך לצפור 3 פעמים לפני מפגש דרכים אם אין לו מחסום. אמרת לנו שזה התעכב 3 שנים אז אני שואל את עצמי למה.

לאה ורון:
	
	אתה מתכוון לנושאים טכניים.

היו"ר אברהם פורז:

	כל הנושאים הטכניים התפעוליים של הרכבת לא צריכים להיות באישור של אף אחד. מנהל הרכבת צריך חופש.

עמוס עוזני:
	
	יש תקנות שהן יותר הוראות עבודה: איך עובד הקטר, מתי הוא צופר, מתי הוא לא צופר, באיזה מהירות הוא נוסע, מתי, כמה ולמה; ויש תקנות שיש להן אפקט כלפי הציבור והן מובאות דרך משרד התחבורה לאישור.

מלי סיטון:

	תקנות שיש להן היבטים עונשיים.

עמוס עוזני:
	
	עכשיו אנחנו עושים עבודה גדולה מאוד, כי יש היום 6 ספרים של תקנות, שחלקם פורסמו וחלקם לא פורסמו, חלקם הוראות עבודה וחלקם הוראות אחרות. יושבת כאן עו"ד אסתר אורן, מהלשכה המשפטית של הרנ"ר. אנחנו עובדים כבר 3 שנים כדי לעשות סדר בעניין, זאת המון עבודה, וכשנסיים נבוא עם הצעה כוללת.

היו"ר אברהם פורז:

	צריך לחשוב על איזה מודל שנותן לכם יותר גמישות, כך שתגיעו לדרגים מעליכם רק בדברים באמת מהפכניים, שמשנים סדרי עולם. אבל לגבי כל מיני דברים אחרים זה חבל. אני רוצה לאשר לכם ולרוץ הלאה. במילא אתם עושים את זה. בסוף יוצא שהתקנות מפגרות אחרי החיים.

עמוס עוזני:
	
	אני מסכים איתך.

היו"ר אברהם פורז:

	עו"ד מלי סיטון, אנחנו מברכים אותך על מינוייך  כיועצת המשפטית של משרד התחבורה. 


מלי סיטון:

	"תקנות מסילות הברזל (תנאי נסיעה ברכבת), התש"ס-2000

	בתוקף סמכותי לפי סעיפים 17, 56 ו-57 לפקודת מסילות הברזל [נוסח חדש], התשל"ב-1972 (להלן - "הפקודה"), לפי הצעת רשות הנמלים והרכבות ובאישור ועדת הכלכלה של הכנסת על פי סעיף 48(א)(3) לחוק יסוד: הממשלה וסעיף 2(ב) לחוק העונשין, התשל"ז-1977, אני מתקין תקנות אלה:"

היו"ר אברהם פורז:

	אתם עדיין פורמלית חלק מרשות הנמלים? חוק הרשות לא תוקן עדיין? האם הכוונה היא להחזיר את הרכבת להיות חברה ממשלתית?

מלי סיטון:

	עוד אין החלטה בעניין.

היו"ר אברהם פורז:

	איך זה מתנהל כרגע? למעשה זה מין אוטונומיה כזאת?

מלי סיטון:

	במובן מסויים.

	תקנה 1 - הגדרות

"בתקנות אלה - 

"אזור מבוקר" - אזור בתחנה, הכולל רציף, שהמנהל קבע כי כניסת הנוסעים אליו או יציאתם ממנו תעשה באמצעות מחסום בקרה אוטומטי המופעל בכרטיס תקף;

היו"ר אברהם פורז:

	אם אני לא אומר כלום, את יכולה להתקדם הלאה, מתוך הנחה שאם אין הערות אז זה מאושר.

מלי סיטון:

" "המנהל", "הרשות", "חבילות", "מטען אישי", "מסילת ברזל", "פקיד רכבת" ו"רכבת" - כהגדרתם בפקודה;

"כרטיס" - כרטיס נסיעה ברכבת, לרבות כרטיס הלוך וחזור, כרטיס תקופתי, כרטיסיה והיתר שנתן המנהל (להלן - היתר);

"כרטיס תקופתי" - כרטיס לביצוע מספר בלתי מוגבל של נסיעות בקו ובתקופה הנקובים בו, שצוינו בו שם הנוסע ומספר תעודת הזהות שלו;"

היו"ר אברהם פורז:

	ואם אין לו תעודת זהות? תייר לא יכול לקבל כרטיס תקופתי? תכתבו "תעודת זהות או תעודה מזהה אחרת".
בני רובין:

	תכתבו "דרכון". לא "תעודה מזהה אחרת". תעודה מזהה יכולה להיות כל דבר.

עמוס עוזני:
	
	אם יש תמונה, אנחנו לא מקפידים. "או תעודה מזהה אחרת". 

מלי סיטון:

" "נוסע" - מי שנוסע במסילת ברזל או  נמצא בה בכוונה לנסוע בה;"

היו"ר אברהם פורז:

	"מי שנוסע במסילת ברזל"? נדמה לי שזה צריך להיות "מי שנוסע ברכבת". 

מלי סיטון:

	כן, אבל לצורך העניין הוא נוסע במסילת הברזל. "מסילת הברזל" זה הכינוי הגדול לרכבת. אלה המונחים של הפקודה.

היו"ר אברהם פורז:

	אבל אף אחד לא מבין על מה מדובר פה. זה נראה כאילו יש לו איזה קרונית והוא נוסע עליה. האם אתם לא יכולים לכתוב "מי שנוסע ברכבת"?

מלי סיטון:

	ההגדרה המוצעת בתקנות ל"נוסע" לקוחה מההגדרה של "נוסע" בפקודה, ושם כתוב " "נוסע" - מי שנוסע במסילת ברזל או  נמצא בה בכוונה לנסוע בה". 

היו"ר אברהם פורז:

	אני מבקש שתכתבי "מי שנוסע ברכבת במסילת הברזל".

מלי סיטון:

	זה מעורר קושי מסויים, מבחינה זאת שהגדרת הרכבת בפקודה כוללת קטר למשל.

היו"ר אברהם פורז:

	תעשי לי טובה, תכתבי "מי שנוסע ברכבת במסילת הברזל". אני מבטיח לך שאף אחד לא יעיר על כך. כדי שבכל זאת מי שיקרא את התקנות האלה לא יחשוב שהוא נוסע בכוחות עצמו במסילת הברזל.

מלי סיטון:

" "קו" - קו נסיעה ברכבת בין תחנת יציאה לבין תחנת יעד;

"קרון" - קרון רכבת;"

היו"ר אברהם פורז:

	האם קרונוע לא נחשב לקרון? זה צריך להיות "קרון - לרבות קרון ממונע".

מלי סיטון:

	אמרו "קרון רכבת" לצורך העניין. זה ברור, אין אפשרות אחרת.

היו"ר אברהם פורז:

	לכאורה קרון עם מנוע הוא לא קרון. הוא קרונוע. הייתי כותב "קרון רכבת לרבות קרון ממונע".

עמוס עוזני:
	
	"לרבות קרונוע". זה לא היה קיים כשהיתה הפקודה.

היו"ר אברהם פורז:

	מי המציא את הרכבת? נדמה לי שסטיבנסון בסוף המאה ה-18. 

עמוס עוזני:
	
	למיטב ידיעתי ב-1825 בלונדון.

היו"ר אברהם פורז:

	אולי אז פעלו הקווים הראשונים, אבל הרכבת הומצאה כבר בסוף המאה ה-18.

לאה ורון:
	
	אם כך, להגדרה של "קרון" יתווסף "לרבות קרון ממונע".

עמוס עוזני:
	
	לא "קרון ממונע" אלא "קרונוע". 

מלי סיטון:

" "רציף" - המקום בתחנת רכבת המיועד לעליית נוסעים לרכבת או לירידתם ממנה;

"שירות מקום שמור" - הקצאה מראש של מקום ישיבה מסומן בקרון תמורת תשלום, כפי שנקבע בתקנות דמי נסיעה;

"תחנה" - תחנת רכבת;

"תקנות דמי נסיעה" - תקנות מסילות הברזל (דמי נסיעה), התשנ"ז-1997. "

	תקנה 2 - מכירת כרטיסים

	"מכירת כרטיסים לציבור הרחב תעשה בידי מי שהמנהל הרשהו לכך בכתב."
היו"ר אברהם פורז:

	אתם רציניים? האם כל קופאי שמוכר כרטיסים מקבל הרשאה ממנהל הרכבת? לכאורה כל קופאי יצטרך להחזיק רישיון. כך כתוב פה.

עמוס עוזני:
	
	לא כל גוף רשאי למכור כרטיסים. הכוונה היא שאם אני אביא חברה חיצונית - - - 

היו"ר אברהם פורז:

	זה לא מה שכתוב פה. פה כתוב שכל קופאי שלך חייב להחזיק תעודה ממך.

עמוס עוזני:
	
	"בידי מי שהמנהל הרשהו לכך בכתב". לא לגבי מכירת כל כרטיס. היום יש בכלל חברות שמוכרות את הכרטיסים, זה לא אנחנו.

היו"ר אברהם פורז:

	"מכירת כרטיסים לציבור הרחב תיעשה באופן שהמנהל יקבע".

עמוס עוזני:
	
	דרך אגב, גם מכונה היום מוכרת כרטיסים.

היו"ר אברהם פורז:

	אז תיתן לה תעודת הכשר? לכאורה המלים "שהמנהל הרשהו לכך בכתב" בנוסח הזה מחייבות שהמנהל ייתן לכל אחד אישור למכירת כרטיסים. אני מציע לעשות את זה כפי שהצעתי קודם.

מלי סיטון:

	אני חושבת שלא די במלים "באופן שהמנהל יקבע". השאלה היא האם המלה "באופן" תכלול גם את המי.

היו"ר אברהם פורז:

	בוודאי. הוא יקבע. הוא יגיד שיש הרשאה לכל הקופאים שהם עובדי הרכבת וכן לחברה זאת וזאת. הוא יקבע מעין כללים פנימיים שלו.

מלי סיטון:

תקנה 3 - תוקפו של כרטיס

"(א)	כרטיס לנסיעה בודדת בקו יהא תקף לאותו קו הנקוב בו וכל עוד לא בוצעה על פיו נסיעה; היה הכרטיס לנסיעת הלוך וחזור - כל עוד לא בוצעו על פיו שתי הנסיעות."

היו"ר אברהם פורז:

	לכאורה זה לא מוגבל בזמן. האם אתם מוכנים להוציא כרטיס לכל החיים, הלוך לחיפה וחזור מתי שתרצה, אפילו בעוד 10 שנים? בדרך כלל מקובל שלדברים כאלה יש תאריך פקיעה. אולי בעתיד אתם תשנו את שיטת המיחשוב, או משהו כזה. אני לא רוצה שיבוא אליכם אחד עם כרטיס מלפני 10 שנים ויגיד שיש לו זכות לחזור מחיפה.

אסתר אורן:

	למה לא? אם הוא ישמור את הכרטיס 10 שנים, כרטיס לנסיעה בודדת.

עמוס עוזני:
	
	בכרטיס הלוך ושוב זה שתי נסיעות. אתה יכול לעשות את הנסיעה הראשונה היום ואת השניה מחר, וגם בעוד חודש או בעוד 5 שנים. אז נתמודד עם זה. 

 	אבל יש לי הערה קודם. אולי כדאי לציין בעניין של מכירת כרטיסים "לרבות ממכונות אוטומטיות".

אביעד ויסולי:

	לגבי מכירת כרטיסים יש כאן בעיה. אם קניתי כרטיס ואני רוצה למכור לך את הכרטיס, האם אני לא יכול?

דוד חיים:

	לא.  התקנה הזאת באה למנוע בדיוק את זה, את הספסרות.

אביעד ויסולי:

	זה לא עניין של ספסרות. זה עניין של הסדר כובל. למה צריכה להיות דווקא בלעדיות? האם אני קונה כרטיס על שמי? האם לכרטיס יש שם?

עמוס עוזני:
	
	אם אתה קונה כרטיס חודשי-חופשי - - - 

אביעד ויסולי:

	אני מדבר על כרטיס לנסיעה בודדת. על-פי תקנה 2 אני חייב לקבל ממך אישור למכור את הכרטיס לחבר שלי.

לאה ורון:
	
	זה תוקן. אמרנו "באופן שיקבע המנהל".

תמיר שאנן:

	המנהל יכול לקבוע שכרטיס פרטני ולא כרטיס חופשי-חודשי ניתן להעביר.

מלי סיטון:

"(ב)	כרטיסיה לנסיעות בקו תהא תקפה לאותו קו הנקוב בה וכל עוד לא בוצעו כל הנסיעות המסומנות בה."


היו"ר אברהם פורז:

	אני מציע שיהיה כתוב באיזה מקום שיש לכם זכות להגביל את הכרטיס לתקופה. נניח, שהכרטיס הוא לשנה. שלא יהיה מצב שמישהו יבוא עם כרטיסיה אחרי 5 שנים ויגיד שיש לו זכות לנסוע. למה לכם? אולי מערכת המיכון שלכם תשתנה ותוגש נגדכם תביעה. מותר לכם להגביל באיזה מקום. תוסיפי תקנה לפיה מותר לכם להגביל.

מלי סיטון:

	הכרטיסים לנסיעות בודדות והכרטיסיה לא מוגבלים בזמן. הכרטיס התקופתי מוגבל בזמן.

היו"ר אברהם פורז:

	אני מציע באופן כללי שתהיה לכם סמכות להגביל בזמן, "תוקפו לשנה". אתה יכול לנסוע לחיפה ולחזור תוך שנה. אחרת זה נראה אבסורד.

אביעד ויסולי:

	"תוך לא פחות משנה". אם תהיה לו סמכות להגביל אני חושש שאחר-כך הוא יגביל לחודש.

עמוס עוזני:
	
	הגבלה לשנה זה דבר סביר.

מלי סיטון:

"(ג)	כרטיס תקופתי או היתר יהא תקף לתקופה הנקובה בו."

	תקנה 4 - כרטיס תקף תנאי לנסיעה ברכבת

"(א)	לא יסע אדם ברכבת אלא על פי כרטיס תקף לאותה נסיעה, לא יתחמק מלשלם את דמי הנסיעה החלים עליו בעד אותה נסיעה ולא יתחמק מלעשות שימוש בכרטיסו בעד הנסיעה."

היו"ר אברהם פורז:

	האם יש עדיין מכירת כרטיסים בתוך הקרונות?

מלי סיטון:

	הנושא הזה מוסדר בתקנות מסילות הברזל (דמי נסיעה) שנכנסו לתוקף עכשיו ופורסמו ברשומות. ההעדפה היא לקניית כרטיס רכבת בכרטיסיות. מי שקונה את הכרטיס ברכבת ישלם כפל מחיר.

עמוס עוזני:
	
	אנחנו מעדיפים שהאופציה הזאת של מכירת כרטיסים בתוך הקרונות לא תהיה.

היו"ר אברהם פורז:

	במקום שמותר ואדם עלה לרכבת מתוך כוונה שיבוא אליו קונדוקטור (כרטיסן) בזמן הנסיעה, אז ברגע שהוא כבר נוסע לכאורה הוא עובר עבירה לפי תקנת משנה (א), גם אם אתם מתירים את זה. 

עמוס עוזני:
	
	תקנה 2 מכסה את הבעיה. אגיד גם מה המגמה ולאן אנחנו הולכים. אנחנו סוגרים את כל התחנות. אנחנו רוצים להגיע למצב שלא יהיה אדם על הרציף אלא לאחר שעבר מבדקים, את אותה בקרה של השערים. זאת אומרת, לא יקנו כרטיסים ברכבת. נתקלנו בהרבה מאוד בעיות בעניין מכירת כרטיסים ברכבת.

היו"ר אברהם פורז:

	בעיקר בקווים קצרים. עוד לפני שהכרטיסן מגיע לנוסע, הוא כבר יורד.

עמוס עוזני:
	
	ולא מדובר על 2% אלא על 20%. יש פה בעיה. יש גם כאלה שמתחכמים, שבאים 3 ביחד ובשעה 6 בבוקר מוציאים שטר של 200 שקל ועד שאתה מחפש להם עודף כל יתר הנוסעים ברכבת עוברים.

היו"ר אברהם פורז:

	המגמה שלכם היא לאסור מכירת כרטיסים ברכבת. מי שייתפס בלי כרטיס ברכבת הוא בעצם בדין מתפלח ואז יש לו כפל תשלום. זה מקובל עלי.

עמוס עוזני:
	
	כמו כן נתנו הוראה שבתחנות קצה, תחנות קטנות, כמו חצר יסף וכדומה, ינתן היתר מיוחד, בגלל שהתחנה עוד לא סגורה. אבל עוד חצי שנה הכל יהיה סגור.

אביעד ויסולי:

	אני מבקש להעיר כמה דברים. דבר ראשון, מה שאתם מנסים לעשות הוא בלתי סביר לחלוטין. אם אני נוסע מתל-אביב לבנימינה ונרדמתי ברכבת, ברגע שעברתי את בנימינה אני כבר עובר על החוק. ירדתי מהרכבת ואני רוצה לחזור חזרה עם הרכבת שחוזרת לבנימינה, בכך אני עובר פעם נוספת על החוק. לא זו בלבד, עד לפני שבוע דרשתם 2 שקלים תוספת למחיר הנסיעה. לפני שבוע פתאום קפצתם לכפל סך כל מחיר הנסיעה. זה בלתי סביר לחלוטין. אנחנו נילחם בזה. אני רוצה להגיד לך, אנחנו ניקח את העניין הזה לבג"ץ אם לא תורידו את כפל התשלום. בתקנות אתם לא יכולים להיות בלתי סבירים. זה פשוט ביזיון.

היו"ר אברהם פורז:

	מר ויסולי, עם כל הכבוד, אם אתה רוצה להגיש עתירות לבג"ץ, תגיש. אין זה המקום לאיים על עובדי הרכבת. פה אתה תשכנע רק לגבי התקנות. הוויכוח שלך הוא בכלל לא איתם אלא הוא איתי. אתה צריך להגיד לי: אל תאשר את התקנות. אם אתה רוצה ללכת לבג"ץ, תלך לבג"ץ. אל תאיים עליהם.

אביעד ויסולי:

	הם כבר פרסמו את העניין הזה. 

היו"ר אברהם פורז:

	אדם לא צריך להירדם ברכבת.



אביעד ויסולי:

	אנשים נרדמים ברכבת ולא שמים לב.

	דבר שני, לגבי התחנה המבוקרת: אדם נכנס לתוך התחנה, הגיע לרציף, שכח משהו בבית ויוצא חזרה. בינתיים הוא לא נסע.

עמוס עוזני:
	
	הלך לו הכרטיס.

אביעד ויסולי:

	לא יכול להיות כזה דבר. הרי הוא לא קיבל שירות.

מיכל כהן:

	אני חושבת שהעניין הזה הוא לא תקין. אני מצטרפת להערה הזאת. יש לי תחושה, אם מותר לי להעיר איזה הערה כללית, אחרי שקראתי את כל התקנות, שמצד אחד הרכבת היא מאוד מתקדמת ורוצה להתאים את עצמה, אבל מצד שני על הצרכן  מוטלות כל-כך הרבה מגבלות. כל הזמן אסור לו לעשות את זה ואסור לו לעשות את זה. הוא רוצה לנסוע ברכבת אבל כל-כך הרבה דברים אסור לו לעשות. אנחנו נגיע אחר-כך לקטע של המטרדים, יש שם כמה דברים מאוד בעייתיים.

היו"ר אברהם פורז:

	מוטלת עליו רק החובה לשלם עבור הכרטיס.

אביעד ויסולי:

	הוא לא צריך לנסוע. הוא רק משלם עבור הכרטיס.

מיכל כהן:

	אני חושבת שאם אדם הצליח להיכנס לתחנת הרכבת בלי כרטיס והוא הגיע ברגע האחרון ועלה על הרכבת, הוא לא צריך לשלם קנס.

היו"ר אברהם פורז:

	רבותי, תודה רבה, התקנה מאושרת.

מלי סיטון:

"(ב)	נוסע שאין בידו כרטיס תקף ישלם לפקיד רכבת את דמי הנסיעה שנקבעו בתקנות דמי נסיעה בתוספת התשלום שנקבע בהן למקרה זה. פקיד הרכבת לא יהא חייב לנפק כרטיס לנוסע המבקש לשלם את דמי הנסיעה בשטר שערכו עולה על מכפלת דמי הנסיעה בחמש. לא ניתן היה לרכוש כרטיס בתחנה שבה עלה הנוסע לרכבת, בין בקופה ובין במכונת כרטיסים אוטומטית, או שמנהל התחנה התיר כניסה לרכבת ללא כרטיס, לא תחול עליו התוספת האמורה."



היו"ר אברהם פורז:

	מה גובה התוספת?

עמוס עוזני:
	
	איפה שיש שערים - התוספת היא עוד 2 כרטיסי נסיעה. אנחנו אומרים שאם הצבנו שערים ואתה הגעת לרציף ללא כרטיס, יש רק דרך אחת שבה הגעת. אם התפלחת תשלם עוד שני כרטיסים. בחוץ-לארץ אם תופסים אותך ללא כרטיס זה פי 100, לא פי 3.

היו"ר אברהם פורז:

	מר ויסולי, אני לא אסכים לשיטה כזאת של ניהול דיון. אתה לא תדבר אלא ברשות ואם אתה תחרוג מזה, תהיה בעיה. כאשר תבקש ממני רשות, אני אתן לך.

	כמה עולה היום למשל לנסוע מתל-אביב לנתניה?

עמוס עוזני:
	
	8 שקלים. אם הוא מתפלח הוא ישלם עוד 16 שקלים נוספים.

היו"ר אברהם פורז:

	למה עשיתם כל-כך בזול?

עמוס עוזני:
	
	אמרנו שצריך להתחיל מאיזה נקודה. הרי במקומות אחרים יש את משטרת הרכבת. בגרמניה למשל אתה משלם קנס של בסביבות 500 מרק,  באנגליה - 100 לירות שטרלינג.

היו"ר אברהם פורז:

	אני מאשר לכם. מבחינתי, אם השר יאשר, אני מוכן שזה יהיה פי 10 ממחיר הכרטיס.

עמוס עוזני:
	
	בואו נתחיל עם זה. צריך להרגיל את האנשים.

היו"ר אברהם פורז:

	הוועדה מאשרת קנס של פי 10 ממחיר הכרטיס למתפלח. אם השר יאשר שזה יהיה פי 10, אז זה יהיה פי 10. אם לא, אז הכפל הזה נראה לי. זה עונש על ניסיון גניבה.

מיכל כהן:

	זה בכלל לא גניבה. הדבר הזה, שפקיד הרכבת לא יהיה חייב לנפק כרטיס לנוסע המבקש לשלם את דמי הנסיעה בשטר שערכו עולה על מכפלת דמי הנסיעה בחמש - אם באתי עם שטר של 100 שקל האם אני לא יכולה לנסוע ברכבת? איזה מין מגבלה זאת?


היו"ר אברהם פורז:

	אם את רוצה להיכנס לאוטובוס במנהטן ואין לך את הז'טון אז את לא יכולה לעלות לרכבת. מה עוזני, האם מדובר על מכירה בקופות או ברכבת עצמה? שייקנה בקופה. האם אתם רוצים שפקידי רכבות יסתובבו עם אלפי שקלים בכיס?

מיכל כהן:

	- - - 

היו"ר אברהם פורז:

	שמעתי וזה לא מקובל עלי. מדובר על מי שרוצה לשלם ברכבת, שגם לא קנה כרטיס, גם אין לו עודף וגם מבלבל את המוח. אני לא מאשר.

אביעד ויסולי:

	אין זה אומר שהוא התפלח. זה יכול לקרות אם הוא למשל נכנס לתחנה ועולה על הרכבת הלא נכונה.

היו"ר אברהם פורז:

	הרכבות הן בעיקר רכבות פרבריות. ברכבת פרברית אתה בכלל צריך לבוא עם ז'טון או עם משהו. בכלל אין עניין כזה שאתה קונה כרטיס ברכבת. האם במטרו הפרברית בפריס אתה יכול לקנות כרטיס על הפלטפורמה? זה רכבות פרבריות שבהן נוסעים 100 קילומטרים, כמו רכבת לנתניה או לחיפה. שם היה צריך למעשה ליצור מצב שמשלמים מראש. נותנים לו לרכוש כרטיס על הרציף והוא עוד בא עם שטר של 100 שקל? נעבור לסעיף הבא.

מלי סיטון:

"(ג)	נוסע יציג בפני פקיד רכבת, לפי דרישה, כרטיס תקף לאותה נסיעה לצורך ביקורת. הנוסע ברכבת על פי כרטיס תקופתי או היתר יציג ביחד עם כרטיסו את תעודת הזהות שלו או תעודה מזהה אחרת הנושאת את תמונתו.

(ד)	נוסע ישמור את כרטיסו לביקורת עד לאחר יציאתו מתחנת היעד."

היו"ר אברהם פורז:

	אגב תבדוק עם השר אם הוא רוצה להעלות את הקנס לפי עשרה. אם כן, הוועדה נותנת לכם את אישורה. אני חושב שצריכה להיות פה ענישה כי זה ניסיון גניבה.

לאה ורון:
	
	לא מצויין שזה פי שניים.  כתוב "בתוספת התשלום שנקבע בהן למקרה זה".

מלי סיטון:

	זה בתקנות דמי נסיעה.

אביעד ויסולי:

	זה לא ניסיון גניבה. אם הוא טעה ברכבת - - - 
עמוס עוזני:
	
	אז אף אחד לא יחייב אותו.

מלי סיטון:

	תקנה 5 - מטען אישי וחבילות של נוסעים

"(א)	מטען אישי וחבילות יונחו במקום שהמנהל יעד לכך, או במקום ובאופן שלא יפריעו לנוסעים אחרים.

(ב)	היה לפקיד הרכבת או למי שמופקד על הבטחון מטעם המנהל יסוד לחשוד כי חבילה או מטען אישי מכילים נשק, תחמושת או חפצים או חומרים העלולים לסכן את הנסיעה ברכבת, או אדם או רכוש הנמצאים בה, רשאי הוא לדרוש לפותחם ולבדוק את תוכנם, או להרחיקם למקום בטוח, ואם לא נענתה דרישתו או שלא נמצא להם בעלים, רשאי הוא לפותחם בעצמו, לבודקם ולהרחיקם כאמור."

היו"ר אברהם פורז:

	איפה כתוב שהוא רשאי גם למנוע עליה לרכבת מאדם שהוא חושד בו שיסכן את הנוסעים? הוא יגיד לו לפתוח את התיקים, ימצא שם פצצה ואז יגיד לו: יופי, עכשיו תעלה.

עמוס עוזני:
	
	יש אנשי בטחון גם ברציף. כתוב "או למי שמופקד על הבטחון".

היו"ר אברהם פורז:

	כתוב שהוא רשאי לבדוק אבל לא כתוב שיש לו סמכות למנוע עלייה לרכבת. האם יש מקום אחר בו נאמר שהוא רשאי למנוע מאדם לעלות לרכבת? הוא בדק את התיק ומצא פצצה מתקתקת. נעזוב לרגע את כל עניין הבטחון. מה הוא עושה איתו? האם הוא יכול להגיד לו שלא יעלה על הרכבת?

מלי סיטון:

	לגבי מטענים - יש. לגבי חפצים אישיים - לא.

עמוס עוזני:
	
	עם תקנה או בלי תקנה, הוא יזרוק אותו לכל הרוחות.

היו"ר אברהם פורז:

	רבותי, תתארו לעצמכם שאדם יבוא עם שברייה כזאת, שפוחדים שהוא יהרוג מישהו. אז ייקחו ממנו את השבריה ועכשיו הוא יעלה? אז בשביל מה הבדיקה?

עמוס עוזני:
	
	כתוב "רשאי הוא להרחיקם למקום בטוח ואם לא נענתה דרישתו או שלא נמצא להם בעלים רשאי הוא ...".

היו"ר אברהם פורז:

	אני מציע לכם גם להגיד שהוא רשאי בנסיבות כאלה גם למנוע עלייה לרכבת.
אביעד ויסולי:

	אם בא חייל עם נשק שבתוכו מחסנית. מה פקיד הרכבת אמור לעשות?

עמוס עוזני:
	
	לפרוק אותו.

אביעד ויסולי:

	צריך לכתוב את זה באיזה מקום.

היו"ר אברהם פורז:

	האמת היא שהוא יכול להוציא את המחסנית ולהחזיר אותה פנימה בתוך הרכבת. אבל בעקרון אם אתה רואה משהו חריג, מותר לא לתת לאותו אדם לעלות על הרכבת.

תמיר שאנן:

	אפשר לכתוב "רשאי למנוע כניסתו".

אסתר אורן:

	"כניסתו לרציף עליה לרכבת".

מלי סיטון:

תקנה 6 - לוח זמני נסיעה ברכבת

"(א)	המנהל יפרסם לוח זמנים לנסיעה ברכבת בכל אחד מהקווים (להלן - לוח הזמנים). לוח הזמנים יהיה תקף החל במועד הנקוב בו לתחילתו וכל עוד לא בוטל, ואולם רשאי המנהל, בכל עת, לשנות זמני נסיעה מסיבות תפעוליות, בטיחותית או בטחוניות.

(ב)	לוח הזמנים יוצג בכל תחנה ובכל רכבת."

מיכל כהן:

	האם אפשר להוסיף "במקום בולט"?

עמוס עוזני:
	
	יש מקום שאינו בולט?

מיכל כהן:

	אני לא יודעת. יש לנו ניסיון מדברים אחרים, כשחייבים לשים דבר מה אך שמים אותו במקום לא בולט שהנוסעים לא רואים. שישימו את זה במקום שהנוסע יוכל למצוא את זה.

היו"ר אברהם פורז:
	תוסיפו את המלים "במקום הנראה לעין".
מלי סיטון:

"(ג)	ספרון לוח זמנים כולל של כל קווי הנסיעה ברכבת יימכר בקופת תחנה תמורת המחיר הנקוב בו."

אביעד ויסולי:

	זה הרעה ממה שהיה עד עכשיו. עד עכשיו זה היה בחינם ופתאום החלטתם למכור את זה. 

עמוס עוזני:
	
	יש לוח זמנים של קו והוא מחולק בחינם. יש גם לוח זמנים של כל הרכבת. מי שנוסע רק בקו אחד מקבל את לוח הזמנים בחינם. באנו ואמרנו שזה לא הגיוני, כי מאוד יקר להוציא את זה. שאנשים ישלמו שקל תמורת לוח הזמנים המלא.

אביעד ויסולי:

	אבל לוח נסיעות של קו לא קיים היום. לפני 4 ימים ניסיתי להשיג לוח נסיעות בחיפה ולא קיבלתי, אתמול בתל-אביב לא קיבלתי. אמרו לי: אין יותר בחינם לוח נסיעות לקו תל-אביב חיפה. אני נוסע בזה 4 פעמים בשבוע.

עמוס עוזני:
	
	אין דבר כזה. אני מנכ"ל הרכבת אומר לך שאתה תקבל אותו בחינם כמו כל האזרחים. זה קיים ומחולק.

היו"ר אברהם פורז:

	רשמנו את הודעתך שהכוונה שלכם היא להמשיך לחלק בחינם את לוחות הזמנים לגבי קו מסויים.

אביעד ויסולי:

	אז שיהיה כתוב שפה מדובר על ספרון לוח זמנים, ואילו לוח הזמנים של קו יחולק בחינם.

מלי סיטון:

"(ד)	במקרה של עומס נוסעים רשאי המנהל - 

(1)	להפסיק מכירת כרטיסים;

(2)	למנוע כניסה לאזור מבוקר, לרציף או לרכבת;

(3)	לבטל עצירה בתחנה שבקו הנסיעה המפורטת בלוח הזמנים, ובלבד שהודעה מתאימה ניתנה לנוסעים."

מיכל כהן:

	ההודעה על הביטול צריכה להינתן לפני שהרכבת יצאה, כלומר לא במהלך הנסיעה. לא יכול להיות שאני אעלה על הרכבת ובמהלך הנסיעה יודיעו לי שהרכבת לא עוצרת בתחנה שביקשתי. זה לא מה שכתוב פה.

היו"ר אברהם פורז:

	"ובלבד שהודעה מתאימה ניתנה לכלל הנוסעים לפני יציאת הרכבת". אבל יכול להיות מצב שיש שריפה באחת התחנות.

מלי סיטון:

	לפעמים אי אפשר.

"(ה)	נהג המנהל כאמור בתקנת משנה (ד)(2) או (3) זכאי נוסע, אם נמנעה נסיעתו כולה או מקצתה, להחזר דמי הנסיעה ששילם בעד אותה נסיעה, בכרטיס לנסיעה בודדת תמורת החזר הכרטיס, או בכרטיסיה אם נוקבה בגין אותה נסיעה.

	תקנה 7 - סמכויות המנהל

"המנהל רשאי לקבוע, לגבי כל נסיעה או סוגי נסיעה בקו, את סוג הרכבת, מספר הקרונות, סוגיהם, סימון המקומות בהם, סוג השירות שיינתן בהם או הפסקתו של שירות כאמור, מספר העצירות שיבוצעו במהלך הנסיעה ומקומותיהן."

אסתר אורן:

	נראה לי, לאור ההערה הקודמת, שבתקנה 7 בשורה השניה אולי צריך לומר "מספר וסוג הקרונות".

מלי סיטון:

	הוספנו בהגדרת "רכבת" קרון וקרונוע. אז זה סוג הקרונות. זה אותו דבר.

	תקנה 8 - תביעות נוסעים

"(א)	לא יהא אדם זכאי לפיצויים בשל איחור רכבת, או בשל הפעלת סמכות המנהל לפי תקנות 6 או 7. "

אביעד ויסולי:

	יש חירות לאדם לתבוע. האם בתקנה אתם הולכים לפגוע באיזה חירות חקוקה של חוק-יסוד, החירות לתבוע?

עמוס עוזני:
	
	אין כאן שום חידוש.

מלי סיטון:

	מדובר על איחור של רכבת.

אביעד ויסולי:

	הרכבת איחרה בשעה והאדם הפסיד את האוטובוס או הפסיד טיסה.

היו"ר אברהם פורז:

	הוא יכול להגיד שהוא הפסיד עסקה של מיליון דולר.



בני רובין:

	אם יש זכות לתבוע, בדרך כלל האיחור הזה לא ייתן עילה לפיצויים בכל מקרה, גם בלי הסעיף הזה, מסיבות של דיני נזיקין. בדרך כלל זה דבר זניח ואין קשר ישיר.

היו"ר אברהם פורז:

	אם הוא יוכיח שהיתה לו נניח אופציה לרכישת מניה בבורסה של לונדון וכתוצאה מאיחור הרכבת הוא איחר את הטיסה וכתוצאה מכך הוא לא מימש את האופציה, או לא הספיק להגיש ערעור על פסק-דין - 

	גם בכרטיסים של חברות תעופה אני תמיד קורא שבהתאם לאמנת וארשה סכום הפיצוי מוגבל. הייתי מציע דווקא שסכום הפיצוי יהיה למשל לא יותר מפי מאה ממחיר הכרטיס, או פי אלף. זה נראה יותר הגיוני מאשר להגיד שהוא לא רשאי לתבוע.

עמוס עוזני:
	
	זה סעיף שמקובל בעולם. אני לא מפחד מהסכום שייקבע אבל אם יציפו אותנו במיליון תביעות, ויש לנו מיליוני נוסעים, רק בשביל לטפל בהן, בלי קשר לתוצאה שלהן, נצטרך הנהלת רכבת נפרדת. לכן זה מקובל בכל הרכבות בעולם.

אביעד ויסולי:

	באגד מותר לי לתבוע וברכבת אסור לי?

עמוס עוזני:
	
	גם באגד אסור לך לתבוע.

מיכל כהן:

	מותר, ואנשים זוכים.

אביעד ויסולי:

	ובאל-על תבעתי.

היו"ר אברהם פורז:

	מר עוזני, אם יש זכות תביעה היא בוודאי לא יכולה להישלל בתקנה. עכשיו השאלה היא האם בפקודת מסילות ברזל המנדטורית, שהתקנה יונקת מכוחו, יש משהו בעניין זה.

עמוס עוזני:
	
	לדעתי יש בפקודה עצמה וגם בתקנות מכוח הפקודה ההיסטורית. פה לא אמרנו שאתה לא זכאי לתבוע. אמרנו שאתה לא זכאי לפיצויים.

היו"ר אברהם פורז:

	אתה אומר: אתה זכאי לתבוע אם אתה נהנה מעצם קיום המשפט ...

עמוס עוזני:
	
	הנוהג הוא שאם אדם כבר טורח להתלונן כי באמת יש לו בעיה, אנחנו נותנים כרטיס חלופי כדבר שבשיגרה.

היו"ר אברהם פורז:

	השאלה היא האם אסתטי לכתוב דבר כזה.

בני רובין:

	אני מציע שזה יאושר בכפוף לבדיקה נוספת של משרד המשפטים.

עמוס עוזני:
	
	זה עבר את משרד המשפטים.

היו"ר אברהם פורז:

	אבל אולי לא נתנו את הדעת באותו רגע.

בני רובין:

	לכן אני לא מתבייש להעלות את השאלה עכשיו. השאלה היא האם אפשר לעשות את זה בחקיקת-משנה או שזה טעון חקיקה ראשית. בכפוף לבדיקה הזאת - - -

היו"ר אברהם פורז:

	 האם למשל במטה הדואר יש סכום מסויים בו מבוטחת חבילה שנשלחה בדואר ואי אפשר לתבוע מעבר לסכום מסויים? למשל, אתה לא יכול להגיד שבחבילה היה היהלום הגדול קוהינור.

מלי סיטון:

	זה מופיע בסעיף הבא.

אביעד ויסולי:

	גם בתקנת וארשה יש במפורש הגבלה על גובה הסכום, למרות שההגבלה היא לחלוטין שונה.

היו"ר אברהם פורז:

	רבותי, תבדקו את זה. אנחנו מאשרים לכם מה שתחליטו. להערכתי עדיף לקבוע שהפיצוי המירבי לא יעלה על X ממחיר כרטיס הנסיעה.

דוד חיים:

	לא יכול להיות שיוכלו לתבוע על חצי דקה איחור של הרכבת כי אז יהיו מיליוני תביעות. לא יעלה על הדעת.

מלי סיטון:

	יצטרכו משרד עורכי-דין שלם לטפל באיחורים של רכבות.
אביעד ויסולי:

	האם בארצות-הברית אתה יכול למנוע ממישהו לתבוע?

היו"ר אברהם פורז:

	מר עוזני, אתם רשאים לכתוב, כחלק מהחוזה ביניכם לבין הנוסע, שאין לו זכות תביעה. אני לא חושב שאנחנו יכולים בתקנה לכתוב דבר כזה.

עמוס עוזני:
	
	אנחנו נבדוק את הנושא יחד עם משרד המשפטים.

לאה ורון:
	
	השאלה היא מה מחליט יושב-ראש הוועדה, האם למחוק את זה או לא.

היו"ר אברהם פורז:

	כרגע אני לא יכול לאשר את זה כי אני לא בטוח שיש הסמכה בחקיקה ראשית, אבל מותר לכם לעשות את זה כחלק מהסכם ההתקשרות על גב הכרטיס. כרגע הסעיף נמחק.

מלי סיטון:

"(ב)	לא יהא אדם זכאי לפיצויים בגין נזק או אובדן למטען אישי או לחבילות, אלא אם הוגשה תביעתו למנהל בכתב תוך 30 יום מתאריך גרימת הנזק."

תמיר שאנן:

	בסעיף 23 לפקודה זה כתוב. אז למה לציין את זה פעם נוספת בתקנה?

מלי סיטון:

	בגלל שחשבנו שהשילוב של (א) ו-(ב) הוא - - - 

היו"ר אברהם פורז:

	תחליטו מה שאתם רוצים. או שתסתפקו בזה בפקודה, או שתוסיפו את זה כאן.

מלי סיטון:

תקנה 9 - מטרדים

"(א)	לא יעשה אדם ולא ירשה לאחר לעשות כל אחת מאלה:

(1)	להיכנס לתחנה, לאזור מבוקר או לרציף או לצאת מהם שלא דרך שער הכניסה או היציאה שיועדו לכך, או שלא באמצעות הפעלת מחסום הבקרה, לפי העניין;"



אביעד ויסולי:

	מה זה "לא ירשה לאחר לעשות"? מה זה, משטרה פרטית?

מיכל כהן:

	מה זה "לא ירשה לאחר"? אם אני רואה מישהו קופץ אז גם אני אחראית לו?

היו"ר אברהם פורז:

	לא. "ירשה לאחר" זה אחד ששובר לך את הדלת בזמן שהאחר נכנס.

מיכל כהן:

	זה אומר שאם אני רואה מישהו שעושה את אחד מהמטרדים האלה ולא מנעתי ממנו אז אני גם כן אשמה. זה מה שכתוב פה.

היו"ר אברהם פורז:

	הורדנו את ה"לא ירשה לאחר לעשות". זה "לא תעמוד על דם רעך".

מלי סיטון:

"(2)	לקפוץ מעל שער הכניסה או היציאה או מחסום הבקרה או לעבור תחתיו;

(3)	להיכנס לקרון שלא לפי תורו או שלא בדלת הכניסה לקרון, או להיכנס כאמור אף שפקיד הרכבת אסר את הכניסה, או להפריע ללא צורך למבקשים להיכנס לרכבת או לצאת ממנה;"

היו"ר אברהם פורז:

	לא צריך את המלים "ללא צורך". תורידו אותן. המלה "להפריע" כבר כשלעצמה אומרת שזה ללא צורך. במלה "להפריע" יש אלמנט שלילי.

מלי סיטון:

"(4)	לטפס על קרון או על מבנה, קיר, מחסום, גדר או שער בתחנה או ברציף, להיתלות עליהם או לפגוע בהם בכל דרך שהיא;"

היו"ר אברהם פורז:

	תכתבי "קרון או קטר".

אביעד ויסולי:

	מה קורה למי שעושה את אחד המטרדים? הוא צריך לשלם קנס, נכון? 

היו"ר אברהם פורז:

	תיכף נראה. לפי דעתי  יש עונש הרבה יותר חמור מזה.

	לדעתי אחרי "גדר או שער" צריך להוסיף "או כל מיתקן אחר". שלא יהיה איזה מיתקן אחר ששכחנו פה.

מלי סיטון:

"(5)	לחבל במסילת ברזל או במקרקעין שבקרבתה;"

אביעד ויסולי:

	מה זה "מקרקעין שבקרבתה"? באיזה טווח בכלל?

היו"ר אברהם פורז:

	תכתבו "בגדרות". או שתכתבו "לחבל במסילת ברזל או במיתקניה". גדר היא לדעתי חלק מהמיתקן.

מלי סיטון:

"(6)	לירוק, ללכלך תחנה, צריף, קרון, מעבר או מקום רכבת, או להשליך מהם או בהם חפצים או פסולת שלא בתוך המכלים המיועדים לכך;"

היו"ר אברהם פורז:

	האם "לירוק" לא נכלל ב"ללכלך"?

אביעד ויסולי:

	מה עם "לעשן"?

מלי סיטון:

	יש לכך התייחסות בהמשך.

היו"ר אברהם פורז:

	אני מציע שבמקום "ללכלך" נאמר "להשליך פסולת".

אביעד ויסולי:

	האם אדם שיורק ישלם קנס? אין כזה דבר. יש חוק נגד יריקות?

היו"ר אברהם פורז:

	מה אתם רוצים, שיזרקו לכלוך?

מיכל כהן:

	אנחנו לא רוצים שיזרקו לכלוך אבל אנחנו רוצים שיעשו תקנות שהציבור יכול לעמוד בהן. 

היו"ר אברהם פורז:

	את רוצה שיירקו על רצפת הרכבת?
אביעד ויסולי:

	לא כתוב שאסור לירוק על הרצפה. כתוב שאסור לו אפילו לירוק בתוך הממחטה שלו.

היו"ר אברהם פורז:

	נעבור הלאה. לא יעמידו אף אחד לדין אם הוא יירק אל מחוץ לרכבת.

אביעד ויסולי:

	לא יתכן שאתה תפגע בזכויות אזרח דרך תקנות  מסילות הברזל.

מלי סיטון:

"(7)	להקים רעש בלתי סביר שיש בו כדי להפריע לאחרים בתחנה, ברציף או ברכבת, בין בהשמעת מקלט רדיו, נגינה, שירה, דיבור רם וכיוצא באלה ובין בדרך אחרת, או להתנהג באופן המטריד אחרים או הגוזל את מנוחתם;"

מיכל כהן:

	לפי התקנה הזאת, לי יש דיבור רם וכל פעם שאני אכנס לרכבת יגיע לי עונש.

היו"ר אברהם פורז:

	את מייצגת את הבריונים או את אלה שנפגעים?

מיכל כהן:

	אני מייצגת את הצרכנים, אדוני היושב-ראש. זה דיבור רם. יש גבול. לא תקבעו לי איך לדבר. ככה נולדתי, אדוני היושב-ראש, מה אני אעשה, יש לי קול רם. האם בשביל זה מגיע לי עונש כשאני הולכת בתחנה ומדברת? 

היו"ר אברהם פורז:

	את לא תצרחי ברכבת. בוועדת הכלכלה את יכולה לצרוח. ברכבת - לא. 

אביעד ויסולי:

	מגיע לי קנס על זה? יש גבול. זה אבסורד.

מיכל כהן:

	רוצים שזה יהיה עבירה פלילית.

עמוס עוזני:
	
	אם אתה לא יכול להתנהג כמו בן אדם, אל תבוא לשם.

אביעד ויסולי:

	אתם החלטתם לקבוע את מגילת זכויות האזרח דרך תחנות רכבת?
עמוס עוזני:
	
	סלח לי אדוני, זה מיתקנים שלנו ואתה צריך להתנהג שם כנוסע.

אביעד ויסולי:

	זה לא מיתקנים פרטיים שלכם. אם זה היה מיתקן פרטי שלכם אז לא היה שום צורך בתקנות באישור הכנסת. אבל אתם חברה ממשלתית.

היו"ר אברהם פורז:

	רבותי, התקנה תהיה כך: "להקים רעש בלתי סביר שיש בו כדי להפריע לאחרים בתחנה, ברציף או ברכבת" - תורידו את כל היתר, לא צריך את "בין בהשמעת מקלט רדיו ...." - ותשאירו את "או להתנהג באופן המטריד אחרים או הגוזל את מנוחתם". בלי הפירוט. ואם אין לו רדיו אלא יש לו רדיו-טייפ, או יש לו דיסק-מן או שהוא בא עם תוף?

מלי סיטון:

"(8)	להניח רגלו על מושב בתחנה, ברציף או ברכבת או לתפוס יותר מאשר מושב אחד;"

אביעד ויסולי:

	אם הוא מניח את רגלו על המושב, אז מה? יש משטרת רגליים ברכבת?

היו"ר אברהם פורז:

	כל מי ששם את הרגליים על המושב הייתי כורת לו את הרגל ...

עמוס עוזני:
	
	אני רוצה לספר לכם, עכשיו הייתי ביפן. בתחנות ביפן אסור לך לשבת במעברים. כאשר אתה יושב בא אליך מישהו ואומר לך שזה אסור.

היו"ר אברהם פורז:

	מר עוזני, מה קורה במקרה שהרכבת ריקה והנוסע נשכב על 3 מושבים?

עמוס עוזני:
	
	אף אחד לא יגיד לו כלום.

לאה ורון:
	
	מה זה "אף אחד"? הופכים את זה לתקנות ואחר-כך אומרים כאן שאף אחד לא יאכוף את זה.

עמוס עוזני:
	
	הבעיה הגדולה שלנו נובעת מכך שאנשים רוצים לשבת בנוחות, עם הרגליים מורמות, ובינתיים מונעים מאנשים אחרים לשבת ויש ויכוחים.


לאה ורון:
	
	לגבי הנחת הרגל על המושב - זה ברור. אבל מה אם הנוסע השתרע על המושב?

אביעד ויסולי:

	אז תסייג את זה: "כשיש הרבה אנשים אז ...". 

עמוס עוזני:
	
	אני לא אסייג. אתה לעולם לא תשכב על המושבים. אם אנחנו לא מעירים לך זה לא הופך אותך ל- - - . זה לא של אבא שלך. קנית כרטיס - שב.

אביעד ויסולי:

	האדם לא יכול להיות פושע.

היו"ר אברהם פורז:

	צריך למצוא נוסח: "אסור לתפוס יותר ממושב אחד אלא אם כן אין נוסעים בעמידה ואין ביקוש למושב", או משהו כזה. 

עמוס עוזני:
	
	אני לא חושב שבנושאים האלה זה שאלת חיים. 

היו"ר אברהם פורז:

	אנחנו קובעים פה נורמה שצריכה להיות ברורה והגיונית. אני לא רוצה להיות עבריין. אני הולך בדיוק לפי התקנות. יש 3 מושבים, אני רוצה קצת להתרווח וזה נאסר עלי על-פי החוק. אז תנסחו את זה באופן כלשהו.

עמוס עוזני:
	
	זה ייצור אחר-כך ויכוחים, האם יש מספיק מקומות ישיבה או אין מספיק, האם הנוסע יכול לשבת שם ולא חייב לשבת פה. אנחנו מדברים על דברים מחיים. התקנות האלה הן תרגום של החיים. כשאתה יושב ואין אנשים אז בלאו הכי אף אחד לא יעיר לך, אלא אם כן אתה שם את הרגליים על המושב. הרי הבעיה הגדולה היא הנחת הרגליים על המושב, מכאן זה מתחיל. זה נכון בתחנת עתלית אבל זה לא נכון בתחנת בנימינה כי אז עולים אנשים. ואז אומרים לו: אדוני תזוז, ומתחילים ויכוחים.

	המטרה שלנו היא שבסופו של דבר לא יהיה קונדוקטור. ברגע שנסגור את כל התחנות לא יהיה צורך בקונדוקטור. צריך יהיה רק לעבור ספורדית, בשביל לעשות בדיקה פה ושם. אם האנשים לא יקפידו על כללי התנהגות בסיסיים אז לעולם יהיו ויכוחים ולא תמיד יהיה בכלל האיש שלנו במקום לפתור אותם. לכן לדעתי צריך פה איזה "קומונסנס". למה לכתוב "כשיש מקום או כשאין מקום"? קנית כרטיס - שב בכסא שלך, זהו, אל תשב בשום מקום אחר. אז כולם יודעים את הנורמה של ההתנהגות וחורגים פה ושם, אלה החיים בישראל.

היו"ר אברהם פורז:

	זה בכלל לא דבר רע, שאם המושב על-ידך פנוי תוכל להשתרע עליו. על זה סיפרו את הבדיחה הידועה: "לא היה לי ממי לבקש" ...

עמוס עוזני:
	
	נכון, אבל אחר-כך כשאומרים להם לפנות את המקום יש כאלה שלא נותנים לאנשים אחרים לשבת.

היו"ר אברהם פורז:

	אנחנו נשאיר את זה ככה, מתוך הבנה בינינו שאם הרכבת ריקה אף אחד לא יבוא ויגיד לנוסע למה הוא שם את היד על המושב שלידו.

מלי סיטון:

"(9)	לרכון או להוציא חלק מחלקי גופו או חפץ מעבר לרציף, לחלון או לדלת הרכבת;

(10)	לפתוח דלת קרון, לעלות על קרון או לרדת ממנו בעת שהרכבת אינה במצב של עצירה מוחלטת;"

בני רובין:

	זה לא כולל מעבר מקרון לקרון.

עמוס עוזני:
	
	זה דלת חיצונית.

היו"ר אברהם פורז:

	אז תכתבו "דלת חיצונית". או "לפתוח דלת קרון שאיננה דלת מעבר בין קרונות". 

עמוס עוזני:
	
	התקנה הזאת תתבטל בעוד כמה שנים כי כל הדלתות יהיו אוטומטיות. רק בקרונות הישנים עדיין יש צורך לפתוח דלתות לצורך מעבר בין קרונות.

היו"ר אברהם פורז:

	אני חושב שחלק מהקרונות שלכם עוד הגיעו מהפיצויים מגרמניה בשנות ה-50. בינתיים התקנתם עליהם מיזוג אוויר. שמעתי ממך כבר שאין לך כסף להצטיידות. 

מלי סיטון:

"(11)	להדליק, לעשן או להחזיק סיגריה, סיגר, מקטרת או גפרור דולקים במקום בתחנה או ברציף אשר מוצב בו שלט האוסר עישון, או בקרון שבו לא מוצב שלט המתיר עישון;"

היו"ר אברהם פורז:

	למה לנו את כל הפירוט הזה? מספיק לכתוב "לעשן".

אביעד ויסולי:

	האם בתוך הרכבת יש לכם מקומות לעישון?
עמוס עוזני:
	
	אין.

היו"ר אברהם פורז:

	תעזבו את כל הפירוט הזה. "לעשן במקום בתחנה או ברציף אשר מוצב בו שלט האוסר עישון", נקודה.

אביעד ויסולי:

	למעט אם יש שלט המתיר זאת.

היו"ר אברהם פורז:

	יש איסור לעשן בתחנה או ברציף במקום בו מוצב שלט האוסר עישון.

עמוס עוזני:
	
	או ברכבת.

היו"ר אברהם פורז:

	אין לכם יותר קרונות למעשנים? אולי זה כלכלית כדאי לכם?

עמוס עוזני:
	
	לא כדאי לנו. הפסקנו את זה והכל עובד פיקס.

אביעד ויסולי:

	בכל חברות התעופה בעולם הפסיקו היום לעשן.

היו"ר אברהם פורז:

	אבל מה מפריע לי אם בקצה הרכבת מתוך 10 קרונות יהיה גם קרון אחד למעשנים? למה צריך להתעלל בהם?

עמוס עוזני:
	
	יש איסור גורף. הנסיעה הכי ארוכה היום, מחיפה לבאר-שבע, נמשכת שעה. עשינו ניסיון וזה עבד חלק. זה עובד כבר שנתיים  וחצי.

היו"ר אברהם פורז:

	אולי זה ייתן לך יתרון בתחרות.

עמוס עוזני:
	
	היו לנו המון תלונות, כי אנשים לא ישבו רק בקרון המעשנים ואחר-כך הלכו לחיבורים וכל מיני צרות. עכשיו זה פשוט איננו, נעלם ואיתו נעלמו כל החורים במושבים שנגרמו עקב סיגריה נופלת, אפר נופל, או שריפה מכוונת.
 
היו"ר אברהם פורז:

	היו צריכים לעשות קנסות מאוד חמורים על מי שמעשן איפה שאסור.

עמוס עוזני:
	
	אין מי שיאכוף בסופו של דבר. אני צריך לשים משטרת רכבת, זה לא פשוט.

היו"ר אברהם פורז:

	אפילו אם אתה לוקח שוטרים בשכר. לא חשוב, אני לא רוצה לנהל את הרכבת במקומך.

מלי סיטון:

"(12)	לשנות או להשחית כרטיס מתוך כוונה להונות;

(13)	להפריע לפקיד רכבת או לאיש בטחון בביצוע תפקידם;

(14)	להפעיל בלם חירום שלא לצורך.

(ב)	בקרון שניתן בו שירות מקום שמור, לא ישב נוסע אלא אם כן שילם בעד אותה נסיעה את תוספת התשלום בעד מקום שמור שנקבעה בתקנות דמי נסיעה, ואלא במקום שסומן בשובר התשלום; סומנו מקומות ישיבה בקרון שבו לא ניתן שירות מקום שמור, לא ישב נוסע אלא במקום שסומן בכרטיסו."

עמוס עוזני:
	
	יש רכבות ישירות ובהן יש בקשה לקטלג במחשב את כל הרכבת. אפשר למכור לך בקופה כרטיס למקום שמור. 

אביעד ויסולי:

	אני מבקש להוסיף בתקנות שחייבת הרכבת למכור את הכרטיסים למקומות השמורים גם ברציף. אין שום סיבה בעולם שלא ימכרו את זה גם ברציף.

עמוס עוזני:
	
	אתה מבקש ואנחנו לא מסכימים. אתה קונה בקופות. למה ברציף?

אביעד ויסולי:

	לא תמיד אתה מספיק לקנות בקופות. ברציף זה כבר אחרי השער. אפשר יהיה לקנות במכונות.

היו"ר אברהם פורז:

	מר ויסולי, הם לא מסכימים ואני חושב שהם צודקים. נלך הלאה.





מלי סיטון:

תקנה 10 - זיהוי מי שעבר עבירה

"מי שלפקיד רכבת יש יסוד לחשוד בו כי עבר על הוראה מהוראות תקנות אלה, חייב, לפי דרישת פקיד הרכבת, לזהות עצמו בתעודה ובהעדרה - באמצעות מי שזיהה עצמו בתעודה, ולמסור לו את שמו המלא, מענו ומספר תעודת הזהות שלו.

תקנה 11 - עונשין

"העובר על הוראה מהוראות תקנות 4(א) ו-9, דינו קנס כקבוע בסעיף 61(א)(1) לחוק העונשין, התשל"ז-1977. "

אסתר אורן:

	כיום זה 9,600 שקל. 

היו"ר אברהם פורז:

	איך אתם אוכפים? תספרו לי מה הטכניקה. תפסתם מישהו בעבירה ואז מה קורה?

עמוס עוזני:
	
	בפועל היום ברגע שיש לנו את הפרטים אנחנו מגישים תלונה למשטרה והמשטרה מגישה כתב אישום. אנחנו לא קונסים אותו במקום. זאת אחת הבעיות הגדולות. בחברות רכבות גדולות יש משטרת רכבת, שיכולה להטיל קנס מיידי, כולל הקנסות שהם כפל הכרטיס וכולי. אנחנו ניאלץ לפנות למשטרה. אנחנו מנסים עכשיו לגבש שיתוף פעולה עם המשטרה ולהביא שוטרים לפחות לתחנות הגדולות שבהן יש בעיות, עם כרטיסים ועם קפיצות וכדומה. ההנחה הפשוטה היא שנוכחותה של המשטרה כבר תספיק למנוע חלק ניכר מהעבירות.

היו"ר אברהם פורז:

	אם תפסת מישהו שהתפלח ואתה אומר לו לשלם פי 3 והוא לא משלם. אז מה?

עמוס עוזני:
	
	צריך לקחת את הפרטים שלו ולהגיש נגדו דוח על כך שהוא התפלח לרכבת, שהוא עבר על תקנה זאת וזאת.

היו"ר אברהם פורז:

	ואז מה העונש?

אביעד ויסולי:

	9,600 שקל. אולי תשיתו עליו מאסר עולם ...

עמוס עוזני:
	
	יש הבדל. נושא אחד הוא תעריפי נסיעה. אם הוא לא משלם את מחיר הכרטיס, נגמר הסיפור.


מיכל כהן:

	תפסת אחד שירק, מה תעשה לו?

היו"ר אברהם פורז:

	תפסת אחד שהתפלח לרכבת ולא היה מוכן לשלם 3 פעמים ממחיר הנסיעה. מה הלאה?

עמוס עוזני:
	
	לוקחים ממנו את הפרטים ומגישים נגדו תלונה למשטרה. אין דרך אחרת.

היו"ר אברהם פורז:

	האם יש כתבי אישום כאלה?

עמוס עוזני:
	
	עוד לא היו. אנחנו לא משתמשים בזה.

היו"ר אברהם פורז:

	אז אתה עושה צחוק מהעניין. בשביל מה אני מאשר פה את התקנות?

עמוס עוזני:
	
	יש פה כרגע חידושים. עד לפני כמה חודשים שילמו קנס של 2 שקלים ומי שלא שילם, לא את זה ולא את זה והתפלח כשלא היו שערים, גם אי אפשר היה לתפוס אותו. אנחנו סגרנו את השערים רק לפני 4 חודשים.

היו"ר אברהם פורז:

	למה אתם לא דואגים שלמישהו מטעמכם יהיה יפוי כוח של היועץ המשפטי לממשלה כדי שיוכל להגיש כתבי אישום מטעמכם? הרי את המשטרה זה לא מעניין. הרי הרכבת קיימת בארץ עוד מימי התורכים.

עמוס עוזני:
	
	צריך פרוצדורה. בימי התורכים היו סמכויות לפקידים, שניתנו מאותו נציב. היום זה איננו, ובאמת זה חסר. אנחנו רוצים לבצע את זה.

היו"ר אברהם פורז:

	אני יושב פה ומרגיש שבעצם מה עשינו? מי ששילם פי 3 הוא בעצם פראייר. לכל האחרים לא קורה כלום: הוא ירק, הוציא את היד מהרכבת וכדומה ובסוף אין שוטר. יש רק דין, אין דיין, אין אכיפה, אין כלום. 

עמוס עוזני:
	
	סיכמנו עם המשטרה - - - 



היו"ר אברהם פורז:

	חבל לך על הזמן. המשטרה עסוקה במיליון דברים אחרים וכל העבירות הקטנות לא מעניינות אותה.

	מי עושה לרכבת את כל החוזים ואת כל ההתקשרויות? זה הרי עסק גדול. האם יש לכם יעוץ משפטי?

מלי סיטון:

	יש עוד אפשרות, אדוני היושב-ראש, להפוך את העבירות שאנחנו מדברים עליהן לעבירות מנהליות ואז מפקח יכול להעביר את ההודעה על הקנס כעבירה מנהלית. אם ירצה להישפט, הוא יעבור לערוץ אחר. בפועל העבירה המנהלית מאוד מקלה על הגבייה המיידית של הקנסות.

היו"ר אברהם פורז:

	עד שאתם תשנו את החוק, ואני מציע לכם לשנות אותו - - - 

מלי סיטון:

	זה לא שינוי חוק. זה תוספת בתקנות האלה, או בפקודת מסילות הברזל, תוספת לחוק העבירות המנהליות.

היו"ר אברהם פורז:

	איך אפשר? מי מוסמך לעשות את זה?

מלי סיטון:

	שר המשפטים.

היו"ר אברהם פורז:

	עד שתיפנו לשר המשפטים, אבקש מכם תוך שבועיים מהיום דיווח. אני רוצה שאתם תיפנו ליועץ המשפטי לממשלה ותבקשו שעורכי-הדין הפרטיים שמייצגים אתכם יקבלו יפוי כוח מהיועץ המשפטי לממשלה להגיש כתבי אישום בעבירות שנעברו ברכבת. לא צריך חקירת משטרה משום שיש קונדוקטור או יש פקיד רכבת שיכול להעיד. הגיע הזמן שתגישו כתבי אישום לבתי-המשפט. אנחנו נכפיל את הקנס. אם נחליט על קנס כקבוע בסעיף 61(א)(2) לחוק העונשין, בכמה הקנס יעלה? צריך להעלות את התקרה קצת. 

עמוס עוזני:
	
	קנס של 10,000 שקל זה מספיק.

אביעד ויסולי:

	מי שירד מהרכבת ישלם 10,000 שקל? זה בולשביזם.

עמוס עוזני:
	
	אל תתפלח.



היו"ר אברהם פורז:

	אני מבקש ממך לשמור על שפת דיבור נקיה. לא ראוי לדבר בסגנון כזה.

מלי סיטון:

	אנחנו נבדוק את זה אבל יש להבנתי בעיה בגלל שהקנס בסעיף העונשין בפקודת מסילות הברזל, שמכוחה מותקנות התקנות, הוא 300 לירות או חודש מאסר.

היו"ר אברהם פורז:

	חודש מאסר יש לו לפי סעיף 61 לחוק העונשין הקבלה כספית. 

מלי סיטון:

	יש גם מאסר 3 שנים. בסדר, אנחנו נבדוק את זה.

היו"ר אברהם פורז:

	אם לא, אני אבקש מהם לבוא עם תיקון לחוק. אני לא מוכן להשלים עם מצב שבו יש דין ואין דיין, שבסופו של דבר לא יקרה כלום למי שהשתולל ברכבת או שעשה את כל העבירות האלה.

	יש דבר מיידי שניתן לעשות, אפילו בינתיים על-פי חודש המאסר, שכנגדו יש קנס. אני מבקש תוך שבועיים לקבל דיווח מה קרה. שהיועץ המשפטי לממשלה ייתן לעורכי-הדין שלכם יפוי-כוח להגיש כתבי אישום. במקום להעביר למשטרה, שמתייקת את זה בתיק ש"ל, להעביר את זה לעורכי-הדין שלכם ושיוגשו כתבי אישום בבתי-המשפט. גם צריך לפרסם שאדם נתפס ברכבת אחרי שלכלך ושהוא קיבל קנס גדול. זה כמו בחוק שמירת הניקיון וכמו בכל החוקים הסביבתיים האלה. עושים חוקים אבל אף אחד לא אוכף אותם. 

עמוס עוזני:
	
	זה היה שלב ב' שאליו רצינו להגיע. בלי זה תהיה לנו בעיה גדולה.

היו"ר אברהם פורז:

	על-פי סעיף 61 לחוק העונשין אם לעבירה קבעו עונש מאסר אז עוזבים את ה-300 לירות מימי המנדט, שזה היום בטח 3 אגורות. בימי המנדט 300 לירות זה היה הון כסף, זה היה 3 משכורות חודשיות. תביאו לנו תיקון, גם אם לא תהפכו את זה לעבירה מינהלית. תעשו משהו כדי שיאכפו את זה.

עדי שפריר:

	אם לא אוכפים אז יהיה כדאי לי לא לשלם עבור נסיעה ברכבת.

היו"ר אברהם פורז:

	ועוד מתרעמים למה אם אתה נרדם לא מחזירים לך את החצי. אל תשלם בכלל ותרדם.

אביעד ויסולי:

 	המקסימום שיכולים לעשות, יכולים לשים שוטר בכל תחנה. זה לא "ביג דיל". כמה תחנות יש לרכבת?

היו"ר אברהם פורז:

	אני מתקומם נגד העובדה שהמדינה מעלימה עין מהעבירות הקלות של איכות הסביבה, שהן לכאורה לא מעניינות שום דבר. רצח כן חוקרים, עבירות מיניות חמורות כן חוקרים, אבל כל הדברים האלה נופלים. הוא  בסך הכל לא שילם ברכבת, או הפריע לכולם, אז מה?

עמוס עוזני:
	
	אתה יודע איזה מאבק אנחנו מנהלים כדי להשיג שוטר אחד?

אסתר אורן:

	רציתי להעיר שהיועצת המשפטית של הוועדה כבר בדקה את עניין היחס בין הסכומים שנקבעו בפקודה ובין סעיף 61(א) לחוק העונשין. היא כתבה על זה אפילו חוות דעת, לעניין תקנות שאושרו לפני שנה על-ידי הוועדה, לשינוע חומרים מסוכנים ברכבת. כך שהבעיה הזאת נפתרה וכדאי להסתכל על חוות הדעת שהיא כתבה.

היו"ר אברהם פורז:

	אתם צריכים להיות המובילים. תשבו עם משרד עורכי-הדין שלכם, תעברו על הפקודה, תציעו תיקונים, תלכו לייעוץ המשפטי במשרד התחבורה, תאלצו אותם להגיש הצעת חוק ממשלתית, לעשות את כל התיקונים הדרושים על מנת שיהיו לכם שיניים. לא מספיק שיש שירות טוב ברכבת - ואנחנו רוצים לעודד את הרכבת, הרכבת היא חשובה -היא גם חייבת להיאבק בבריונים. חלק מהתנאים הם שאתה יכול לנסוע ברכבת מבלי שיאנסו אותך שם. אחת הסיבות שאנשים נוסעים במכונית פרטית היא מכיוון שהם יודעים שבמקומות ציבוריים יש דחיפות, בעליה ובירידה, יש רעש ומהומה, בלגן ואז הם רוצים לברוח. אתם צריכים ליצור מצב שזה יהיה רכבת כמו בשווייץ. רק פסגות מושלגות אתם לא תוכלו לסדר, חוץ מזה הכל אתם יכולים לסדר.

לאה ורון:
	
	עו"ד מלי סיטון תעביר לוועדה נוסח סופי של התקנות אחרי שתבדוק מה השר מאשר ומה לא.

מלי סיטון:

תקנה 12 - ביטול

"בטלים - 
(1)	חוק עזר למסילות הברזל (תנאי נסיעה ואחריות למטען), התש"ל-1970.
(2)	תקנות מסילות הברזל (שיעור הקנס על נוסע ללא כרטיס ופטור מהקנס), התשל"ז-1977."

היו"ר אברהם פורז:

	כל אלה בטלים.


שונות

	מר עוזני, מה עם ה-B.O.T  (Built Operate Transfer) ברעננה? מה הצרות שיש לכם? מה קרה? הבנתי שהממשלה החליטה שחברת כביש חוצה ישראל תעשה - תגיד לנו מה קורה, במגבלות שמוטלות עליך כעובד ציבור. אולי אסור לך לתקוף את הממשלה. תתקוף בעדינות.

עמוס עוזני:
	
	לדעתי לא בדקו את זה עד הסוף. לדעתי תוך חודשים בודדים הסתבר להם שהדבר הזה הוא לא מעשי. לא בגלל שאני חושב כך או אחרת אלא בגלל העניין הכלכלי. התקיים דיון בערוץ מקביל מול משרד התחבורה ומשרד ראש הממשלה לבצע את קו ראש-העין/ כפר-סבא מייד, כי אנחנו מתכוונים לבצע לפחות את הקו הבודד. ה-B.O.T נבחנו על הדאבל, עד תל-אביב. זו פחות או יותר המגמה שמתבשלת, שאנחנו נמשיך את הקו מראש-העין לכפר-סבא מיידית על קו בודד, עם שירות מוגבל של שתי רכבות בשעה, כל חצי שעה רכבת לכל כיוון, ואת ה-B.O.T, את החישמול של הקו, יבחנו על הקו הכפול. אם ילכו רק ל-B.O.T, בהנחה שהוא מצליח ובהנחה שהכל בסדר, אז האבן הראשונה תהיה רק בעוד 5 שנים.

היו"ר אברהם פורז:

	אני רוצה לעזור לכם בנקודה הזאת ולומר את הדברים הבאים, למרות שלא נתבקשתי. B.O.T צריך להיות פרוייקט שיש לו התחלה וסוף, כי הוא נמסר כישות אחת, כשלמות אחת, למישהו גם בבניה וגם בהפעלה. אתה לא יכול לעשות B.O.T לחלקיקי חלקים, שהקרון בקטע מסויים הוא ב-B.O.T, ואחר-כך הוא עובר אליך, ואחר-כך הוא חוזר לשם. לדעתי האינטראקציה הזאת היא בלתי אפשרית. 

עמוס עוזני:
	
	ואתה לא מומחה לרכבת. 

היו"ר אברהם פורז:

	אני בעד חוצה ישראל. חוצה ישראל זה בדיוק טוב ל-B.O.T. אבל אם היו יאמרו שזה יפעל כך: מבן-שמן ועד בית נבאלה זה B.O.T, אחר-כך שני קילומטר מע"צ, אחר-כך שני קילומטר עיריית פתח-תקווה, ואחר-כך עוד פעם כביש חוצה ישראל - אז זה לא יעבוד. B.O.T צריך להיות פרוייקט שיש לו התחלה וסוף. הוא לא יכול להיות פרויקט בחלקי חלקים.

	אני קורא לממשלה עכשיו לרדת מעניין ה-B.O.T ברעננה ולהעביר לרכבת ישראל את כל המשאבים הדרושים כדי שהיא תבצע באופן דחוף את ההפעלה של הקו הזה. מה גם שזה קו שהמסילה קיימת בו מימי המנדט.

עמוס עוזני:
	
	השנה כבר אפשר לעשות את זה.

היו"ר אברהם פורז:

	בימי המנדט יכלו לנסוע לכפר-סבא ברכבת אבל בישראל של שנת 2000 אי אפשר. אגב, המסילה הזאת צריכה להיות מוארכת. דיברנו על זה. לנסות להתחבר גם לרעננה, להתחבר לכביש החוף וליצור איזה מין טבעת כזאת של רכבת פרברית. כל ישראל היא פרבר אחד גדול. זה לא אוריינט אקספרס, שיוצאים מלונדון ומגיעים לאיסטנבול או לוונציה. כל הרכבות בישראל הן רכבות פרבריות. שמעתי מידידים שלי שגרים ברעננה שהם נוסעים שעה ויותר לעבודה בתל-אביב בכל כיוון. רכבת שתבוא מרעננה או מכפר-סבא ותגיע למרכז תל-אביב תוך 15-20 דקות, וגם אם ניקח בחשבון עוד 10 דקות בשביל להגיע ליעד בתוך העיר, זה עדיין יגרום לחיסכון של מחצית זמן הנסיעה, שלא לדבר על בלאי למנועים, עומס בכבישים, תאונות דרכים וזיהום אוויר. 

	מכאן תצא הקריאה לממשלה שתעזוב את ה-B.O.T ותיתן לכם באופן מיידי את התקציבים לבנות את הקו הזה. ויפה שעה אחת קודם.

עמוס עוזני:
	
	תודה רבה. יותר מזה אני לא יכול לבקש.

היו"ר אברהם פורז:

	כל טוב לכם. 

הישיבה ננעלה בשעה 10:20



